CELEX: 32020Q0902(01)
Language: da
Date: 2020-07-15 00:00:00
Title: Kollegiets afgørelse 2020-04 af 15. juli 2020 om interne regler for begrænsninger af visse af registreredes rettigheder i forbindelse med behandlingen af personoplysninger inden for rammerne af de aktiviteter, der udføres af Eurojust

2.9.2020   
               
               
                  DA
               
               
                  Den Europæiske Unions Tidende
               
               
                  L 287/1
               
            
         KOLLEGIETS AFGØRELSE 2020-04
         af 15. juli 2020
         om interne regler for begrænsninger af visse af registreredes rettigheder i forbindelse med behandlingen af personoplysninger inden for rammerne af de aktiviteter, der udføres af Eurojust
         EUROJUSTS KOLLEGIUM HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (1) (herefter »forordningen«), særlig artikel 25,
         under henvisning til udtalelse fra Den Europæiske Tilsynsførende for Databeskyttelse (»EDPS«) af 25. juni 2020, og
         ud fra følgende betragtninger:
         
                     (1)
                  
                  
                     Eurojust har beføjelse til at foretage administrative undersøgelser, procedurer forud for disciplinær forfølgning, disciplinær forfølgning og suspensionsprocedurer i overensstemmelse med vedtægten for tjenestemænd ved Den Europæiske Union og ansættelsesvilkårene for de øvrige ansatte i Den Europæiske Union, som er fastlagt i Rådets forordning (EØS, Euratom, EKSF) nr. 259/68 (»personalevedtægten«) (2), og med Eurojusts afgørelse af 23. september 2013 om almindelige gennemførelsesbestemmelser vedrørende administrative undersøgelser og disciplinær forfølgning. Om nødvendigt kan Eurojust også indberette sager til OLAF i overensstemmelse med kollegiets afgørelse 2020-03 af 15. juli 2020 om vilkår og betingelser for interne undersøgelser i Eurojust i forbindelse med bekæmpelse af svig, korruption og enhver anden ulovlig aktivitet, der skader Unionens interesser.
                  
               
                     (2)
                  
                  
                     Ansatte i Eurojust er forpligtet til at indberette eventuelle ulovlige aktiviteter, herunder svig og korruption, som er til skade for Unionens interesser. De ansatte er også forpligtet til at indberette adfærd under udførelse af arbejdsopgaver, som kan være en alvorlig tilsidesættelse af de forpligtelser, der påhviler Unionens ansatte. Dette er reguleret i kollegiets afgørelse 2019-02 af 29. januar 2019 om Eurojusts retningslinjer for whistleblowing.
                  
               
                     (3)
                  
                  
                     Eurojust har fastlagt en politik, der skal forebygge og effektivt behandle faktiske eller potentielle tilfælde af psykisk eller seksuel chikane på arbejdspladsen, jf. dets afgørelse af 31. januar 2012 om Eurojusts politik om beskyttelse af menneskers værdighed og forebyggelse af psykisk og seksuel chikane. I afgørelsen fastsættes en uformel procedure, som giver det formodede offer for chikane mulighed for at kontakte Eurojusts fortrolige rådgivere.
                  
               
                     (4)
                  
                  
                     Eurojust kan også foretage undersøgelser af potentielle overtrædelser af reglerne for sikkerhedsbeskyttelse af EU’s klassificerede informationer (»EUCI«) på grundlag af kollegiets afgørelse 2016-4 af 22. marts 2016 om vedtagelse af Eurojusts reviderede sikkerhedsregler, som ændret ved kollegiets afgørelse 2016-24 af 13. december 2016.
                  
               
                     (5)
                  
                  
                     Eurojust er omfattet af både interne og eksterne revisioner vedrørende sine aktiviteter.
                  
               
                     (6)
                  
                  
                     I forbindelse med sådanne administrative undersøgelser, revisioner og efterforskninger samarbejder Eurojust med andre EU-institutioner, -organer, -kontorer og -agenturer.
                  
               
                     (7)
                  
                  
                     Eurojust kan samarbejde med tredjelandes nationale myndigheder og internationale organisationer, enten efter anmodning eller på eget initiativ.
                  
               
                     (8)
                  
                  
                     Eurojust kan også samarbejde med EU-medlemsstaternes offentlige myndigheder, enten efter anmodning eller på eget initiativ.
                  
               
                     (9)
                  
                  
                     Eurojust er involveret i sager ved Den Europæiske Unions Domstol, enten ved at indbringe sager for Domstolen eller forsvare en afgørelse, som det har truffet, og som er blevet anfægtet ved Domstolen, eller ved at indtræde i retstvister, der er relevante for dets egne opgaver. I denne forbindelse kan det være nødvendigt for Eurojust at sikre, at de personoplysninger, der indgår i dokumenter, som er indhentet af parterne eller intervenienterne, behandles fortroligt.
                  
               
                     (10)
                  
                  
                     For at kunne udføre sine opgaver indsamler og behandler Eurojust oplysninger og flere kategorier af personoplysninger, herunder information til identifikation af fysiske personer (f.eks. navn, efternavn, fødselsdato osv.), kontaktoplysninger (f.eks. hjemadresse, telefonnummer, e-mailadresse osv.), information om arbejdsroller og -opgaver, information om adfærd og indsats i privatlivet og i jobfunktioner (adfærdsdata, som kan være relevante, og kun begrænset til igangværende administrative undersøgelser, procedurer forud for disciplinær forfølgning, disciplinær forfølgning og suspensionsprocedurer, indledende aktiviteter vedrørende tilfælde af potentielle uregelmæssigheder indberettet til OLAF, behandling af whistleblowingsager og lignende procedurer) samt finansielle oplysninger. Eurojust fungerer som dataansvarlig.
                  
               
                     (11)
                  
                  
                     I henhold til forordningen er Eurojust derfor forpligtet til at give de registrerede oplysninger om disse behandlingsaktiviteter og respektere deres rettigheder som registrerede.
                  
               
                     (12)
                  
                  
                     Det kan være nødvendigt for Eurojust at forene disse rettigheder med formålene med administrative undersøgelser, revisioner, efterforskninger og retssager. Det kan også være nødvendigt at afveje en registrerets rettigheder over for andre registreredes grundlæggende rettigheder og frihedsrettigheder. I den forbindelse giver artikel 25 i forordning (EU) 2018/1725 på strenge betingelser Eurojust mulighed for at begrænse anvendelsen af artikel 14-22, 35 og 36 samt artikel 4, for så vidt som dens bestemmelser svarer til de rettigheder og forpligtelser, der er omhandlet i artikel 14-20. Medmindre der er fastsat begrænsninger i en retsakt, der er vedtaget på grundlag af traktaterne, er det nødvendigt at vedtage interne regler, i henhold til hvilke Eurojust har ret til at begrænse disse rettigheder.
                  
               
                     (13)
                  
                  
                     Eurojust kan eksempelvis blive nødt til at begrænse de oplysninger, som det giver en registreret om behandlingen af vedkommendes personoplysninger i den indledende vurderingsfase af en administrativ undersøgelse eller i løbet af selve undersøgelsen, forud for en eventuel henlæggelse af sagen eller under den disciplinære fase. Under visse omstændigheder kan det i alvorlig grad berøre Eurojusts evne til at gennemføre undersøgelsen på en effektiv måde, hvis der f.eks. er risiko for, at den pågældende person kunne tilintetgøre bevismateriale eller påvirke potentielle vidner, inden de afhøres. Eurojust kan også blive nødt til at beskytte vidners samt andre involverede personers rettigheder og frihedsrettigheder.
                  
               
                     (14)
                  
                  
                     Det kan være nødvendigt at beskytte anonymiteten af et vidne eller en whistleblower, der har anmodet om ikke at blive identificeret. I så fald kan Eurojust beslutte at begrænse adgangen til sådanne personers identitet, erklæringer og andre personoplysninger for at beskytte deres rettigheder og frihedsrettigheder.
                  
               
                     (15)
                  
                  
                     Det kan være nødvendigt at beskytte fortrolige oplysninger vedrørende en ansat, der har kontaktet Eurojusts fortrolige rådgivere i forbindelse med en procedure vedrørende chikane. I sådanne tilfælde kan Eurojust blive nødt til at begrænse adgangen til det formodede offers, den formodede chikanørs og andre involverede personers identitet, erklæringer og andre personoplysninger for at beskytte alle berørtes rettigheder og frihedsrettigheder.
                  
               
                     (16)
                  
                  
                     Eurojust bør kun anvende begrænsninger, når de respekterer det væsentligste indhold af grundlæggende rettigheder og frihedsrettigheder og er en nødvendig og forholdsmæssig foranstaltning i et demokratisk samfund. Eurojust bør fremlægge en begrundelse, der forklarer årsagerne til disse begrænsninger.
                  
               
                     (17)
                  
                  
                     På grundlag af princippet om ansvarlighed bør Eurojust føre et register over sin anvendelse af begrænsninger.
                  
               
                     (18)
                  
                  
                     Når Eurojust under udførelsen af sit hverv behandler personoplysninger, der udveksles med andre organisationer, bør Eurojust og disse organisationer høre hinanden om de potentielle begrundelser for at indføre begrænsninger og om nødvendigheden og forholdsmæssigheden af disse begrænsninger, medmindre dette vil bringe Eurojusts aktiviteter i fare.
                  
               
                     (19)
                  
                  
                     I henhold til artikel 25, stk. 6, i forordningen skal den dataansvarlige underrette de registrerede om de vigtigste bevæggrunde, der ligger til grund for anvendelsen af begrænsningen, og om deres ret til at indgive en klage til EDPS.
                  
               
                     (20)
                  
                  
                     I henhold til artikel 25, stk. 8, i forordningen har Eurojust ret til at udsætte, udelade eller afvise at underrette den registrerede om årsagerne til anvendelsen af en begrænsning, hvis dette på nogen måde ville ophæve virkningen af begrænsningen. Eurojust bør i hvert enkelt tilfælde vurdere, om underretningen om begrænsningen ville ophæve dens virkning.
                  
               
                     (21)
                  
                  
                     Eurojust bør ophæve begrænsningen, så snart de omstændigheder, der ligger til grund for begrænsningen, ikke længere er til stede, og vurdere disse omstændigheder regelmæssigt.
                  
               
                     (22)
                  
                  
                     For at sikre den størst mulige beskyttelse af de registreredes rettigheder og frihedsrettigheder og i overensstemmelse med artikel 44, stk. 1, i forordningen bør den databeskyttelsesansvarlige høres i god tid om eventuelle begrænsninger, der måtte blive anvendt, og kontrollere deres overensstemmelse med denne afgørelse.
                  
               
                     (23)
                  
                  
                     I artikel 16, stk. 5, og artikel 17, stk. 4, i forordningen fastsættes undtagelser for registreredes ret til oplysninger og indsigtsret. Hvis disse undtagelser finder anvendelse, behøver Eurojust ikke at anvende en begrænsning i henhold til denne afgørelse —
                  
               VEDTAGET DENNE AFGØRELSE:
         
            Artikel 1
            Genstand og anvendelsesområde
            
               1.   Denne afgørelse indeholder bestemmelser om de betingelser, under hvilke Eurojust kan begrænse anvendelsen af artikel 4, 14-22, 35 og 36 i henhold til artikel 25 i forordningen.
            
            
               2.   På de betingelser, der er fastsat i denne afgørelse, kan begrænsningerne gælde følgende rettigheder: oplysninger til de registrerede, indsigt, berigtigelse, sletning, begrænsning af behandling, underretning om brud på persondatasikkerheden til den registrerede eller fortroligheden af kommunikation.
            
            
               3.   Denne afgørelse finder anvendelse på Eurojusts behandling af personoplysninger, for så vidt som det behandler personoplysninger til formål, der vedrører administrative undersøgelser, procedurer forud for disciplinær forfølgning, disciplinær forfølgning og suspensionsprocedurer, indledende aktiviteter vedrørende tilfælde af potentielle uregelmæssigheder indberettet til OLAF, behandling af whistleblowingsager, (formelle og uformelle) procedurer for forebyggelse af chikane, behandling af interne og eksterne klager, udførelse af interne revisioner, efterforskninger iværksat af databeskyttelsesrådgiveren i overensstemmelse med artikel 45, stk. 2, i forordning (EU) 2018/1725 og (IT-relaterede) sikkerhedsefterforskninger behandlet internt eller med ekstern deltagelse (f.eks. CERT-EU).
            
            
               4.   De kategorier af personoplysninger, der er omfattet af denne afgørelse, omfatter identifikations-, kontakt- og adfærdsoplysninger samt finansielle oplysninger.
            
            
               5.   Eurojust er som dataansvarlig repræsenteret ved den administrerende direktør.
            
         
         
            Artikel 2
            Begrænsninger
            
               1.   Eurojust kan begrænse anvendelsen af artikel 14-22, 35 og 36 samt artikel 4, for så vidt dens bestemmelser svarer til de rettigheder og forpligtelser, der er omhandlet i artikel 14-20:
               
                           a)
                        
                        
                           i henhold til artikel 25, stk. 1, litra b), c), f), g) og h), i forordningen i forbindelse med administrative undersøgelser, procedurer forud for disciplinær forfølgning, disciplinær forfølgning og suspensionsprocedurer i henhold til artikel 86 og bilag IX til personalevedtægten og Eurojusts afgørelse af 23. september 2013 om almindelige gennemførelsesbestemmelser vedrørende administrative undersøgelser og disciplinær forfølgning samt ved indberetning af sager til OLAF
                        
                     
                           b)
                        
                        
                           i henhold til artikel 25, stk. 1, litra h), i forordningen ved sikring af, at Eurojusts ansatte på fortrolig vis kan indberette faktiske forhold, når de mener, at der foreligger alvorlige uregelmæssigheder, jf. kollegiets afgørelse 2019-02 af 29. januar 2019 om Eurojusts retningslinjer for whistleblowing
                        
                     
                           c)
                        
                        
                           i henhold til artikel 25, stk. 1, litra h), i forordningen ved sikring af, at Eurojusts ansatte på fortrolig vis kan rapportere til fortrolige rådgivere i forbindelse med procedurer vedrørende chikane som fastlagt i dets afgørelse af 31. januar 2012 om Eurojusts politik om beskyttelse af menneskers værdighed og forebyggelse af psykisk og seksuel chikane
                        
                     
                           d)
                        
                        
                           i henhold til artikel 25, stk. 1, litra c), g) og h), i forordningen ved gennemførelsen af interne revisioner i forbindelse med aktiviteter eller tjenestegrene i Eurojust
                        
                     
                           e)
                        
                        
                           i henhold til artikel 25, stk. 1, litra c), d), g) og h), i forordningen ved ydelse af bistand til eller modtagelse af bistand fra andre EU-institutioner, -organer, -kontorer og -agenturer eller ved samarbejde med dem i forbindelse med aktiviteter i litra a)-d) i dette stykke og i henhold til relevante serviceleveranceaftaler, aftalememoranda og samarbejdsaftaler
                        
                     
                           f)
                        
                        
                           i henhold til artikel 25, stk. 1, litra c), g) og h), i forordningen ved ydelse af bistand til eller modtagelse af bistand fra tredjelandes nationale myndigheder og internationale organisationer eller ved samarbejde med sådanne myndigheder og organisationer, enten efter anmodning eller på eget initiativ
                        
                     
                           g)
                        
                        
                           i henhold til artikel 25, stk. 1, litra c), g) og h), i forordningen ved ydelse af bistand til eller modtagelse af bistand fra og samarbejde med EU-medlemsstaternes offentlige myndigheder, enten efter anmodning eller på eget initiativ
                        
                     
                           h)
                        
                        
                           i henhold til artikel 25, stk. 1, litra e), i forordningen ved behandling af personoplysninger i dokumenter, som er indhentet af parterne eller intervenienterne i forbindelse med sager ved Den Europæiske Unions Domstol
                        
                     
                           i)
                        
                        
                           i henhold til artikel 25, stk. 1, litra i), i forordningen, når behandling af personoplysninger er nødvendig for at håndhæve civilretlige krav.
                        
                     
            
               2.   Enhver begrænsning respekterer det væsentligste indhold af de grundlæggende rettigheder og frihedsrettigheder og er en nødvendig og forholdsmæssig foranstaltning i et demokratisk samfund.
            
            
               3.   I hvert enkelt tilfælde gennemføres der nødvendigheds- og proportionalitetstest, inden der anvendes begrænsninger. Begrænsningerne anvendes kun, når det er strengt nødvendigt for at nå deres fastsatte mål.
            
            
               4.   Af ansvarlighedshensyn fører Eurojust en fortegnelse, hvori der redegøres for årsagerne til de begrænsninger, der finder anvendelse, det relevante grundlag i stk. 1, der finder anvendelse, og resultatet af nødvendigheds- og proportionalitetstesten. Disse fortegnelser indgår i et register, som efter anmodning stilles til rådighed for EDPS. Eurojust udarbejder regelmæssigt rapporter om anvendelsen af artikel 25 i forordningen.
            
            
               5.   Når Eurojust under udførelsen af sit hverv behandler personoplysninger, der er modtaget fra andre organisationer, hører Eurojust disse organisationer om de potentielle begrundelser for at indføre begrænsninger og om nødvendigheden og forholdsmæssigheden af de pågældende begrænsninger, medmindre dette vil bringe Eurojusts aktiviteter i fare.
            
         
         
            Artikel 3
            Risiciene for de registreredes rettigheder og frihedsrettigheder
            
               1.   Vurderinger af risiciene for de registreredes rettigheder og frihedsrettigheder ved at indføre begrænsninger og oplysninger om den periode, hvor disse begrænsninger finder anvendelse, registreres i den fortegnelse over behandlingsaktiviteter, der føres af Eurojust i henhold til artikel 31 i forordningen. De registreres ligeledes i konsekvensanalyser vedrørende databeskyttelse i forbindelse med disse begrænsninger, der foretages i henhold til artikel 39 i forordningen.
            
            
               2.   Når Eurojust vurderer nødvendigheden og forholdsmæssigheden af en begrænsning, tager det de potentielle risici for den registreredes rettigheder og frihedsrettigheder i betragtning. I tilfælde af, at Eurojust påtænker at anvende en begrænsning, afvejes risikoen for den registreredes rettigheder og frihedsrettigheder især i forhold til risikoen for andre registreredes rettigheder og frihedsrettigheder og risikoen for at ophæve virkningen af Eurojusts undersøgelser eller procedurer, eksempelvis ved at ødelægge beviser. Risiciene for den registreredes rettigheder og frihedsrettigheder vedrører primært, men er ikke begrænset til, omdømmemæssige risici og risici for retten til forsvar og retten til at blive hørt.
            
         
         
            Artikel 4
            Garantier og opbevaringsperioder
            
               1.   Eurojust træffer sikkerhedsforanstaltninger for at undgå misbrug af eller ulovlig adgang til eller overførsel af personoplysninger, der kan være eller kunne blive omfattet af begrænsninger. Sådanne sikkerhedsforanstaltninger omfatter tekniske og organisatoriske tiltag og præciseres, når det er nødvendigt, i Eurojusts interne afgørelser, procedurer og gennemførelsesbestemmelser. Sikkerhedsforanstaltningerne omfatter:
               
                           a)
                        
                        
                           En klar definition af roller, ansvarsområder og proceduremæssige skridt.
                        
                     
                           b)
                        
                        
                           Alle elektroniske data opbevares i en sikker IT-applikation, der forhindrer ulovlig og utilsigtet adgang til eller overførsel af elektroniske data til uautoriserede personer, i henhold til Eurojusts sikkerhedsstandarder, såvel som i bestemte elektroniske mapper, som kun er tilgængelige for autoriseret personale. Passende adgangsniveauer tildeles enkeltvis.
                        
                     
                           c)
                        
                        
                           Papirdokumenter opbevares i sikrede skabe og er kun tilgængelige for autoriseret personale.
                        
                     
                           d)
                        
                        
                           Behørig overvågning af begrænsninger og en periodisk vurdering af deres anvendelse.
                        
                     
                           e)
                        
                        
                           Alle, der har adgang til oplysningerne, er bundet af tavshedspligt.
                        
                     De i litra d) omhandlede vurderinger foretages mindst hver sjette måned.
            
            
               2.   Begrænsningerne ophæves, så snart de omstændigheder, der ligger til grund for dem, ikke længere er til stede.
            
            
               3.   Opbevaringsperioden for de personoplysninger, der er omhandlet i artikel 1, stk. 4, må ikke være længere end det, der er nødvendigt og passende for de formål, hvortil oplysningerne behandles. Personoplysningerne opbevares i overensstemmelse med Eurojusts gældende regler om dataopbevaring i artikel 18 og bilaget til Eurojusts forretningsorden for behandling og beskyttelse af personoplysninger (3), som skal defineres i de databeskyttelsesfortegnelser, der føres i henhold til artikel 31 i forordningen. Ved udløbet af opbevaringsperioden slettes, anonymiseres eller overføres personoplysningerne til arkiver i overensstemmelse med artikel 13 i forordningen.
            
         
         
            Artikel 5
            Inddragelse af databeskyttelsesrådgiveren
            
               1.   Eurojusts databeskyttelsesansvarlige underrettes uden unødig forsinkelse, såfremt den registreredes rettigheder begrænses i overensstemmelse med denne afgørelse. Vedkommende tilstedes adgang til de tilhørende fortegnelser og alle dokumenter vedrørende den faktuelle eller retlige sammenhæng.
            
            
               2.   Eurojusts databeskyttelsesansvarlige kan anmode om en vurdering af anvendelsen af en begrænsning. Eurojust underretter skriftligt sin databeskyttelsesansvarlige om resultatet af vurderingen.
            
            
               3.   Eurojust dokumenterer den databeskyttelsesansvarliges deltagelse i anvendelsen af begrænsninger, herunder hvilke oplysninger der er delt med vedkommende.
            
         
         
            Artikel 6
            Oplysninger til registrerede om begrænsninger i deres rettigheder
            
               1.   De meddelelser om databeskyttelse, der offentliggøres på Eurojusts websted/intranet, omfatter et afsnit med generel information til registrerede om muligheden for begrænsning af registrerede rettigheder i henhold til artikel 2, stk. 1. Informationen omfatter, hvilke rettigheder der kan begrænses, grundlaget for at anvende begrænsninger og den mulige varighed af disse.
            
            
               2.   Eurojust underretter skriftligt og uden unødig forsinkelse de registrerede individuelt om nuværende eller fremtidige begrænsninger af deres rettigheder. Eurojust underretter den registrerede om de vigtigste bevæggrunde, der ligger til grund for anvendelsen af begrænsningen, om vedkommendes ret til at rette henvendelse til den databeskyttelsesansvarlige med henblik på at anfægte begrænsningen og om vedkommendes ret til at indgive en klage til EDPS.
            
            
               3.   Eurojust kan udsætte, udelade eller afvise at underrette om årsagerne til anvendelsen af en begrænsning og retten til at indgive en klage til EDPS, så længe det ville ophæve virkningen af begrænsningen. Vurderingen af, om dette ville være begrundet, foretages i hvert enkelt tilfælde. Så snart det ikke længere ville ophæve virkningen af begrænsningen, giver Eurojust den registrerede informationen.
            
         
         
            Artikel 7
            Underretning om brud på persondatasikkerheden til den registrerede
            
               1.   Hvis Eurojust er forpligtet til at underrette om brud på datasikkerheden i henhold til artikel 35, stk. 1, i forordningen kan det under særlige omstændigheder begrænse en sådan underretning helt eller delvis. Det dokumenterer i et notat årsagerne til begrænsningen, retsgrundlaget herfor i henhold til artikel 2 og en vurdering af nødvendigheden og proportionaliteten heraf. Notatet meddeles til EDPS på tidspunktet for anmeldelsen af bruddet på persondatasikkerheden.
            
            
               2.   Hvis årsagerne til begrænsningen ikke længere er til stede, underretter Eurojust den pågældende registrerede om bruddet på persondatasikkerheden og om de vigtigste årsager til begrænsningen samt om vedkommendes ret til at indgive en klage til EDPS.
            
         
         
            Artikel 8
            Fortrolighed af elektronisk kommunikation
            
               1.   Under særlige omstændigheder kan Eurojust begrænse retten til fortrolighed i forbindelse med elektronisk kommunikation i henhold til artikel 36 i forordningen. Sådanne begrænsninger er i overensstemmelse med Europa-Parlamentets og Rådets direktiv 2002/58/EF (4).
            
            
               2.   Hvis Eurojust begrænser retten til fortrolighed i forbindelse med elektronisk kommunikation, underretter det i sit svar på en eventuel anmodning fra den registrerede den pågældende registrerede om de vigtigste bevæggrunde, der ligger til grund for anvendelsen af begrænsningen, og om vedkommendes ret til at indgive en klage til EDPS.
            
            
               3.   Eurojust kan udsætte, udelade eller afvise at underrette om årsagerne til anvendelsen af en begrænsning og retten til at indgive en klage til EDPS, så længe det ville ophæve virkningen af begrænsningen. Vurderingen af, om dette ville være begrundet, foretages i hvert enkelt tilfælde.
            
         
         
            Artikel 9
            Ikrafttrædelse
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Haag, den 15. juli 2020.
            
               
                  På vegne af Eurojusts kollegium
               
               Ladislav HAMRAN
               
                  Formand for Eurojust
               
            
         
         
            (1)  EUT L 295 af 21.11.2018, s. 39.
         
            (2)  Rådets forordning (EØF, Euratom, EKSF) nr. 259/68 af 29. februar 1968 om vedtægten for tjenestemænd i De europæiske Fællesskaber og om ansættelsesvilkårene for de øvrige ansatte i disse Fællesskaber samt om særlige midlertidige foranstaltninger for tjenestemænd i Kommissionen (EFT L 56 af 4.3.1968, s. 1).
         
            (3)  Eurojusts forretningsorden for behandling og beskyttelse af personoplysninger (EUT L 50 af 24.2.2020, s. 10).
         
            (4)  Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (Direktiv om databeskyttelse inden for elektronisk kommunikation) (EFT L 201 af 31.7.2002, s. 37).